**şi totuşi un motiv**

*Teodor Dume*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

pe stradă la muncă sau acasă sub duş

peste tot acolo unde mizeria se

ascunde în golurile din viaţă

mă urmăreşte o amorţeală

e ca un fel de frig continuu

pişcă nu doare

şi nici nu-mi pasă

în fiecare zi

înăuntrul meu se ghemuieşte

o şansă

îmi împachetez senzaţia şi

plec departe de locul

în care oamenii se bifurcă...

oriunde

pentru că nu ştiu cum altfel

să-mi schimb înfăţişarea

mereu aceeaşi